
VIEŠOSIOS ĮSTAIGOS INOVACIJŲ AGENTŪROS

INFORMACINIŲ IR RYŠIŲ TECHNOLOGIJŲ DARBO GRUPĖS
SUSITIKIMO PROTOKOLAS

2025 m. lapkričio 6 d. Nr. 9
Vilnius
 
 
Susitikimas vyko 2025 m. lapkričio 6 d. 13 – 15 val. hibridiniu būdu: gyvai Inovacijų agentūroje (J. Balčikonio g. 3, Vilnius) ir MS Teams platformoje. Susitikimo metu buvo darytas garso įrašas. Tai buvo 9-asis IRT darbo grupės susitikimas. 
 
Dalyvavo:
 
1. Romanas Zontovičius, Inovacijų agentūros AI hub grupės vadovas (darbo grupės vadovas);
2. Lukas Fabijonavičius, Inovacijų agentūros ICT Lab vadovas (darbo grupės vadovas);
3. Simonas Černiauskas, Infobalt asociacijos direktorius (nuotoliu);
4. Linas Petkevičius, Dirbtinio intelekto asociacijos prezidentas
5. Antanas Čenys, Vilniaus Gedimino technikos universiteto profesorius;
6. Leonas Balaševičius, Kauno technologijos universiteto Mokslo departamento direktorius;
7. Povilas Bacevičius, Asociacijos „Vienaragiai“ atstovas;
8. Tomas Černevičius,  Technologijų ir inovacijų paramos verslui asociacijos direktorius (nuotoliu)
9. Tomas Krilavičius, VDU Informatikos fakulteto dekanas (nuotoliu);
10. Egidija Veršinskienė, Lietuvos kibernetinių nusikaltimų kompetencijų ir tyrimų centro (L3CE) direktorė;
11. Benediktas Girdvainis, Ekonomikos ir Inovacijų ministerijos Inovacijų politikos skyriaus vyr. specialistas (nuotoliu);
12. Deividas Petrulevičius, Lietuvos mokslų tarybos „Europos horizonto“ programos NCP (#Skaitmenizavimas #Pramonė) (nuotoliu);

 
Kiti dalyviai (nepriklausantys darbo grupei):

1. Monika Petraitė, Inovacijų agentūros Veiklos ir administravimo skyriaus Vyriausioji ekspertė
2. Lukas Fabijonavičius, Inovacijų agentūros ICT Lab vadovas;
3. Aurelija Bakutienė, Inovacijų agentūros ICT Lab srities vadovė;
4. Vilius Šlapelis, Inovacijų agentūros ICT Lab skyriaus koordinatorius (nuotoliu);
5. Tauras Jonaitis, Inovacijų agentūros ICT Lab koordinatorius (nuotoliu);
6. Darius Amilevičius, Valstybės skaitmeninių sprendimų agentūros atstovas (nuotoliu).

DARBORVARKĖ:

1. Sumanios specializacijos strategijos (S3) įgyvendinimas regioniniu lygmeniu.
2. Dirbtinio intelekto strategija Lietuvai. 

 
1. Sumanios specializacijos strategijos (S3) įgyvendinimas regioniniu lygmeniu.


M. Petraitė pristatė  MTEPI „Informacinės ir ryšių technologijos darbo grupė“.

A. Čenys, P. Bacevičius išsakė abejones dėl statistinių duomenų teisingumo. M. Petraitė patikslino, kad naudojasi oficialias statistikos duomenimis, kurie nėra kvestionuojami. 

L. Balasevičius pasiteiravo ar nematuojame investicijų grąžos. M. Petraitė patikslino, kad ICT sektoriuje negalima dar to atlikti, nes nepasibaigę projektai nuo 2021 m. M. Petraitė patikslino, kad mažų dotacijų atvejai yra  naudingi rinkoje, nes leistų priartėti prie didesnių dotacijų galimybių. 

L. Balasevičius pasiūlė pasidomėti kokią ICT dalį galėtume išskirti kitose S3 srityse: sveikatos technologijų ir biotechnologijų bei  naujų gamybos procesuose, medžiagose ir technologijose. M. Petraitė pakomentavo, kad tikėtina, jog tai būtų didžioji dalis, tačiau šiuo metu nėra įvertinta. 

L. Fabijonavičius patikslino, kad reikia sutikrinti duomenis dėl 2025 m. ir 2026 m. prognozes.

Darbo grupės dalyviai buvo padalinti į dvi grupes, kuriose aptarinėjo su S3 prioritetais susijusius klausimus.

1.1. Jūsų nuomone, kiek veiksmingi yra mechanizmai ar procesai, skirti koreguoti S3 prioritetus, siekiant reaguoti į besikeičiančius regioninius ir (arba) nacionalinius prioritetus ar atsirandančias galimybes?

A. Čenys pažymi, kad socialinės inovacijos, nėra ICT dalykas. ICT dalyvauja socialinėse inovacijose, tačiau netinkamas skirstymas, siūlo keisti į „ICT taikymas socialinėse inovacijose“.

E. Veršinskienė atkreipia dėmesį, kad sukurtas produktas ar sistema, turi būti ne tik sukurta, bet ir naudojama tų kuriems buvo sukurta. Tik tokiu atveju sprendimas galėtų ir turėtų būti laikomas inovacija.

L. Petkevičius paminėjo, kad Lietuvoje nėra atsakingo už skaitmeninę erdvę. 

L. Fabijonavičius siūlo prioritetus numatyti pagal investicijų dydžius, įmonių kiekį (pagal EVRK kodus) bei dirbančiųjų žmonių skaičių atitinkamose srityse.

L. Balasevičius  pasiūlė įvertinti sritis pagal tai kiek sritis sugebėjo pritraukti išorinių investicijų (rizikų kapitalo) – tai parodytų ar atitinkama tematinė sritis gyvybinga ar ne. Jei gyvybinga – tai rodytų, kad investicijas į ją verta nukreipti. 

L. Fabijonavičius ir P. Bacevičius palaiko L. Balasevičiaus pasiūlytą vertinimo kriterijų. 

P. Bacevičius  pastebėjo, kad išskirtos ICT sritys  yra analogiškos kaip kitose šalyse. Ir reikėtų nuspręsti ar  investuojame į visas sritis ar renkamės tas, kuriose galime būti geriausi. 

M. Petraitė pakartotinai patikslino klausimą į ką turėdami ribotus išteklius turėtume fokusuotis nukreipiant investicijas? 

L. Balasevičius  pastebėjo, kad investicijos į LiTAI neturėtų būti užskaitytos kaip investicijos į S3 (ICT sritį). 

1.2. Kaip vertinate esamų kompetencijų ir įgūdžių atitikimą S3 prioritetų poreikiams? Kokios spragos egzistuoja tarp sektoriaus poreikių ir švietimo/inovacijų politikos?

L. Balasevičius: samdykime ten kur pigiau, turėtume kurti atviresnį verslą.  Neturėtume rištis/kelti reikalavimų, kad žmonės dirbtų Lietuvoje – ICT sektorius yra tas sektorius, kuris leidžia užtikrinti resursų naudojimą kitose šalyse. Būtina vertinti būsimą grąžą.  

A. Čenys nesutiko su išsakyta nuomone ir jo manymu neturėtume atsisakyti reikalavimų, kad dotacijų atveju žmonės turėtų dirbti Lietuvoje. 

M. Petraitė siūlo visose mokslo programose įtraukti ICT komponentą. Taip pat atkreipia dėmesį į persikvalifikavimo būtinybę ateityje. 

1.3. Jei galėtumėte rekomenduoti vieną pagrindinį veiksmą būsimai S3 strategijai patobulinti, koks jis būtų? Kas S3 prioritetų srityse yra aktualiausia?

E. Veršinskienė: didžioji dalis sprendimų/inovacijų gyvavimo ciklą baigią mirties slėnyje. Būtina pagalba, kad inovacija pasiektų rinką. Būtina kurti ekosistemą aplink produktą/sprendimą/inovaciją, kad pradėtų inovacijai patekti į rinką. Pabrėžia sinergijos svarbą tiek Lietuvos, tiek tarptautinių ekosistemų mastu. 

L. Balasevičius: turi būti priemonių planas susijęs su strategijos įgyvendinimu. Reikia efektyvumo priemonių plane: neturi būti prastovos laikotarpio. 

L. Petkevičius: būtina trumpinti biurokratinių sprendimų priėmimo terminus, būti lankstesniais, nes verslas sprendimus daro čia ir dabar. 

E. Veršinskienė pateikė pavyzdį apie paramą (FSTP  tipą) mažoms įmonėms inovacijų kūrimui per trumpą periodą, kad tai yra veiksminga užsienyje taikytina praktika. Kviečia apsvarstyti tokių priemonių kūrimą ir Lietuvoje. 

P.Bacevičius pritaria, kad biurokratinė našta yra kritinis momentas ieškant nacionalinio ar tarptautinio finansavimo. Taip pat palaiko idėjas dėl mokestinių lengvatų. 

M. Petraitė: siūlo, kad nedidelės dotacijos būtų vertinamos kaip eksperimentai, ir neturėtų būti reikalaujama iš verslo 100 % grąžos po projekto įgyvenimo. Turi būti žiūrima sistemingai.

Darbo grupės nariai pakviesti elektroninėmis priemonėmis (el. paštu) papildomai dalintis savo įžvalgomis. M. Petraitė perdavė, kad prie sumanios specializacijos strategijos bus grįžtama individualia tvarka.

2. Dirbtinio intelekto strategija Lietuvai. 

L. Fabijonavičius pristatė dirbtinio intelekto strategijos Lietuvai viziją, struktūrą.

Susitikimo metu nagrinėti klausimai:

	2.1. DI strategijos struktūra.  Kaip vertinate pristatytą dirbtinio intelekto strategijos struktūrą? Ko, jūsų manymu, trūksta arba ką būtų galima patobulinti?


M. Petraitė: turėtume turėti instituciją, kaip pvz. Digital HUB Denmark ar Finland, kuri atsakinga už skaitmeninės visuomenės formavimą nuo vertybinių aspektų iki kompetencijų ugdymo. Turėtume turėti atskirą agentūrą, kuri atsakinga už skaitmeninės visuomenės vystymą. Siūlo sutelkti kompetenciją ir išteklius vienoje srityje. Taip pat siūlo įsivertinti AI agentų (angl. agent based modeling) poreikį ir įveiklinimą valstybiniame sektoriuje.  Strategijoje turėtų būti numatytas valstybės viešųjų pinigų panaudojimo vaidmuo (angl. role modeling).

E. Veršinskienė: strategijoje trūksta sprendimų užtikrinimo etiškiems standartams. Siūlo kurti nišinę kompetenciją dėl standartų sukūrimo. 

A. Čenys: nesutinka dėl standartų kūrimo. Kritiškai vertina AI agentų poreikį, tačiau teigiamai vertina „Small“ modelius. 

P. Bacevičius:  Palaiko mintį dėl galimo reguliacinio pranašumo. 

L. Petkevičius: ne visur viskas yra DI sprendimai, todėl reguliavimo aspektai ne visiems bus taikomi. Atkreipė dėmesį kad strategijos rengime turėtų dalyvauti atstovai iš Sveikatos ir apsaugos ministerijos su ligoninėmis darbo grupės, kurie kuria sveikatos sistemos DI plėtros strategiją/planą. 

M. Petraitė: pažymi, kad į reguliavimą būtina įtraukti ir verslo ekosistemą, nes jiems tai labai aktualu. 

Darbo grupės nariai pakviesti elektroninėmis priemonėmis (el. paštu) dalintis savo įžvalgomis šiais klausimais: 

· Lietuvos DI strategijos kryptys iki 2035 m.:  Į kokias pagrindines DI plėtros kryptis Lietuva turėtų fokusuotis iki 2035 metų? Kuriose srityse matote didžiausią mūsų potencialą ir stiprybes?
· Metodologija ir informacijos šaltiniai: Kaip vertinate mūsų pasirinką metodologiją ir prioritetizuotus informacijos šaltinius? Ar siekiant visapusiškumo būtų naudinga įtraukti daugiau šaltinių ar kitus metodus?
· Ekosistemos įtraukimas: Kokius ekspertus ar organizacijas iš ekosistemos, jūsų nuomone, būtinai turėtume įtraukti į DI strategijos rengimo procesą ekspertiškai vertinant surinktus pasiūlymus?
· Konkretūs uždaviniai ir priemonės: Kokių pastabų turite dėl pristatyto uždavinių ir priemonių sąrašo? Kas atrodo tinkama, o ką rekomenduotumėte patobulinti ar suformuluoti kitaip? Kokius rodiklius turėtume numatyti uždaviniams? Koks bendras tikslas galėtų būti skirtas infrastruktūrai?




 
Darbo grupės vadovas                             				Lukas Fabijonavičius

